Marlene Harpsøe (DF), 2010-05-27:
Først vil jeg selvfølgelig som dyrevelfærdsordfører for Dansk Folkeparti takke for en velvillig behandling af vores beslutningsforslag nr. B 176 om at forbyde mennesker at forgribe sig seksuelt på dyr.
Som mange har været inde på i dag, og jeg kan da også høre, at det egentlig er noget, man bakker op om, er det netop afskyeligt og uacceptabelt, når mennesker forgriber sig seksuelt på dyr for at tilfredsstille deres egne seksuelle behov.
Derfor har vi selvfølgelig også fra Dansk Folkepartis side valgt at fremsætte det her beslutningsforslag om at forbyde mennesker at have seksuelt samkvem med dyr.
I Danmark har vi jo af særdeles gode grunde forbudt pædofili, for vi vil jo selvfølgelig ikke acceptere, at voksne forgriber sig seksuelt på børn, men når det gælder mennesker, der forulemper dyr seksuelt, er der lige pludselig ikke noget at bekymre sig om.
Selvfølgelig kan man ikke sidestille pædofili med sodomi, der er det faglige udtryk for sex med dyr, men der er stadig tale om, at den ene part er den anden overlegen, og dyr kan hverken sige fra over for menneskets vold eller autoritet.
Bordeller med dyr, dyreporno m.m. – det er blevet sagt mange gange i den her samling.
Der var rigtig mange i den her gymnasieklasse, der simpelt hen var rystede, og det gjorde helt klart indtryk på dem.
Det er jo i hvert fald rart for os i Dansk Folkeparti at vide, at der er nogle, også unge mennesker, som altså bekymrer sig om dyrene, og som bliver rystet over at høre, at man ligefrem kan købe sig til et seksuelt samkvem med et dyr.
Der er jo simpelt hen ikke nogen grænser for, hvad der kommer frem på internetsider m.v., hvis man googler på det her, og derfor forstår jeg heller ikke, hvorfor det skulle være så svært for politiet og andre at lave undersøgelser på det her område, altså at opsøge de forskellige dyrebordeller og tjekke, om de har tingene i orden, i hvert fald efter den nuværende lovgivning.
Det er jo grufulde informationer om seksuelt misbrug af dyr, der er tilgængelige på internettet.
Billeder af dyr, der bliver ydmyget og forulempet, skærer altså simpelt hen lige ind i hjertet.
Folk må være lige det, de vil; det er slet ikke det, jeg siger.
De kalder sig for zoofiler og lignende – altså dem, som antaster dyrene seksuelt – og de mener, at dyrene selv gerne vil have sex med dem, og at det åbenbart skulle være helt naturligt.
Men dyr kan altså ikke selv tale, og de kan ikke selv sige fra.
Dyr har følelser og bliver selvfølgelig påvirket af de overgreb, som de udsættes for.
Vi har som mennesker også et ansvar for at sikre dyrene de bedst mulige forhold, og det er utilgiveligt, når mennesker fralægger sig det ansvar og udnytter dyr til seksuelle formål.
Uanset om man som menneske bruger fysisk vold eller sin overlegenhed til at få dyr til at deltage i de her seksuelle handlinger, mener vi i Dansk Folkeparti, at det bør være strafbart.
I dag skal man påvise, at dyret har lidt overlast og har været udsat for smerte, lidelse, angst og lignende, før en person kan retsforfølges for den her mishandling, og det gør det jo selvfølgelig meget svært at få personer dømt for seksuelt misbrug af dyr.
For hvordan kan det egentlig bevises, når dyret som offer ikke selv kan føre ordet og fortælle om den lidelse, som det har været udsat for?
Det er så dér, vi som mennesker har et ansvar for at tale dyrenes sag og gribe hårdt og konsekvent ind over for personer, der forgriber sig seksuelt på dyr.
Danmark er desværre blevet et attraktivt land for særlige turister.
Hvis det nu bare var nogle helt almindelige turister, der kom til Danmark for at nyde det dejlige Vestjylland eller lignende, så havde det jo været rart.
Men når det er turister, som kommer til Danmark udelukkende med det formål at søge hen til det nærmeste dyrebordel med henblik på at købe sig til et samleje med et dyr – det kan være en hest, en ko, en gris eller lignende – så er det altså bare for meget.
Her i landet bryster vi jo os jo af at være stedet, hvor vi prioriterer dyrevelfærd højt, vi er førende inden for dyrevelfærd, men det er altså stadig væk tilladt at have sex med dyr.
Og jeg synes faktisk, det er selvmodsigende, at det netop er i Danmark, den slags åbent kan forekomme.
Her til sidst vil jeg sige, at jeg synes, at det selvfølgelig har været rart at få den her debat, dels i forhold til de nye røster, som er kommet fra Socialdemokratiets ordfører, om, at man nu faktisk er åben over for at se nærmere på at lave en undersøgelse og nedsætte en taskforce, som skal se nærmere på det her område, dels i forhold til at vi får lavet en høring om netop den her problemstilling.
Når vi skal lave den her høring, er det selvfølgelig rart, at vi får inddraget nogle forskellige parter.
Jeg synes, at vi f.eks. skal have en repræsentant for politiet, der kan fortælle om, hvorfor det er så svært for politiet at efterforske de her sager.
Det kunne være interessant at få en repræsentant derfra, ligesom det kunne være meget interessant at få en repræsentant for dyreorganisationerne; det kunne f.eks. være Dyrenes Venner, som har et meget godt indblik i området, og som i øjeblikket kører en kampagne om netop forbud mod seksuelt misbrug af dyr.
Så det ser jeg frem til at vi kan drøfte videre i Retsudvalget.
Så vil jeg selvfølgelig sige tak til SF, men også til Det Radikale Venstre, for den opbakning, som de giver, og jeg synes, at vi skal se meget, meget nærmere på det her område.
For dyr er jo ikke bare ting, dyr er levende væsener, og de skal behandles med respekt.
Jeg mener også, at et rigtigt og godt menneskesyn er at være god mod dyr.
Det er så ærgerligt, at der er nogle partier i Folketinget, der ikke vil bakke op om det forbud, men jeg glæder mig i hvert fald over, at vi kan fortsætte den her debat og drøftelse i udvalget med henblik på en høring og nedsættelse af en eventuel taskforce.
For det er fornuftige tiltag, og de skal også tjene til beskyttelse af dyrene.